CELEX: 62021TN0435
Language: fi
Date: 2021-07-16 00:00:00
Title: Asia T-435/21: Kanne 16.7.2021 – TK v. komissio

30.8.2021   
            
            
               FI
            
            
               Euroopan unionin virallinen lehti
            
            
               C 349/49
            
         
      Kanne 16.7.2021 – TK v. komissio
      (Asia T-435/21)
      (2021/C 349/65)
      Oikeudenkäyntikieli: ranska
      
         Asianosaiset
      
      
         Kantaja: TK (edustaja: asianajaja S. Orlandi)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan päätöksen olla ylentämättä kantajaa palkkaluokkaan AD 15 vuoden 2020 ylennyskierroksella
               
            
                  —
               
               
                  kumoamaan päätökset vuoden 2020 ylennyskierroksella ylennettyjen virkamiesten luettelossa mainittujen virkamiesten ylentämisestä palkkaluokkaan AD 15
               
            
                  —
               
               
                  velvoittamaan Euroopan komission korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kahteen kanneperusteeseen.
      
                  1)
               
               
                  Ensimmäinen kanneperuste, joka perustuu perusteluvelvollisuuden laiminlyöntiin, Euroopan unionin virkamiehiin sovellettavien henkilöstösääntöjen 45 artiklan rikkomiseen ja yhdenvertaisen kohtelun periaatteen loukkaamiseen. Kantaja esittää myös ylempään johtoon kuuluvan henkilöstön ylentämiseen sovellettavista periaatteista ja menettelyistä 10.5.2007 annettuun komission päätökseen SEC (2007) 605 kohdistuvan lainvastaisuusväitteen, joka perustuu erityisesti siihen, että päätöksessä ei säädetä, että muutoksenhaut käsittelee muu elin kuin ylempään johtoon kuuluvan henkilöstön ylennyksiä käsittelevä neuvoa-antava komitea. Lisäksi kantaja vetoaa siihen, että kyseisellä komitealla olisi oltava mahdollisuus hyväksyä muutoksenhaku sen estämättä, että ylennyskiintiöt on kokonaisuudessaan käytetty ylennettyjen virkamiesten luettelon laatimishetkellä.
               
            
                  2)
               
               
                  Toinen kanneperuste, joka perustuu ilmeiseen arviointivirheeseen. Kantaja vetoaa tältä osin joukkoon objektiivisia aihetodisteita, jotka liittyvät erityisesti virkaikään ja ansiopisteisiin, ja katsoo näiden aihetodisteiden yhdessä osoittavan, että riidanalainen päätös on perusteeton.